ไทยพาณิชย์ขาย3กองตราสารหนี้1.7หมื่นล.
บลจ.ไทยพาณิชย์ ออกกองตราสารหนี้ระยะสั้น 3 กองทุน มูลค่า 1.7 หมื่นล้านบาท ชูผลตอบแทน สูงสุด 3.30% ต่อปี
17 ม.ค. 2555

บลจ.ไทยพาณิชย์ ออกกองตราสารหนี้ระยะสั้น 3 กองทุน มูลค่า 1.7 หมื่นล้านบาท ชูผลตอบแทน สูงสุด 3.30% ต่อปี
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.)ไทยพาณิชย์  เปิดเผยว่า บริษัทฯ อยู่ระหว่างการขายกองทุนที่ลงทุนในตราสารหนี้ระยะสั้นอายุ 3 เดือนและ 6 เดือน พร้อมกัน 3 กองทุน มูลค่ารวม 17,000 ล้านบาท  คาดให้ผลตอบแทน 2.90-3.30% ต่อปี โดยจะเปิดขายไปถึงวันที่ 23 ม.ค.2555 ลงทุนขั้นต่ำ 10,000 บาท
กองทุนเปิดไทยพาณิชย์พันธบัตรรัฐบาล 6M108 อายุ 6 เดือน คาดผลตอบแทนประมาณ 2.90% ต่อปี ลงทุนในตั๋วเงินคลังสัดส่วน 99.50% ส่วนที่เหลือลงทุนในเงินฝากออมทรัพย์ กองทุนเปิดไทยพาณิชย์ตราสารหนี้ 3M32  อายุ 3 เดือน คาดผลตอบแทนประมาณ 3.10% ต่อปี ลงทุนในพันธบัตรรัฐบาลไทยสัดส่วน 55.50%  และเงินฝากธนาคารต่างประเทศที่ได้รับการจัดอันดับความน่าเชื่อถือ F1 โดยฟิทช์ เรทติ้ง คือเงินฝากธนาคาร First Gulf (UAE) สัดส่วน 20% และเงินฝากธนาคาร Union National Bank(UNB) สัดส่วน 24.50% ปิดความเสี่ยงจากอัตราแลกเปลี่ยนแล้ว
กองทุนเปิดไทยพาณิชย์ตราสารหนี้ 6M49  อายุ 6 เดือน คาดผลตอบแทนประมาณ 3.30% ต่อปี มีนโยบายลงทุนในพันธบัตรรัฐบาลไทยสัดส่วน 31% เงินฝากธนาคาร Bank of China (BOC) สัดส่วน 24.50% Euro Medium Term Note (EMTN) ธนาคาร Shinhan Bank สัดส่วน 24.50% และเงินฝากธนาคาร First Gulf (UAE) สัดส่วน 20% มีอันดับความน่าเชื่อถือ F1 โดยฟิทช์ เรทติ้ง ปิดความเสี่ยงจากอัตราแลกเปลี่ยนแล้ว